Skat vinder civilsag og forlanger 196 mio. kr. af rigmand

Det er ikke forkert, når Skat forlanger 196 millioner kroner i skat af en rigmand, der nu er bosat i Schweiz.

Det er Københavns Byret mandag kommet frem til i en civilsag, hvor Skat er blevet frifundet.

Opgøret skyldtes en indtægt på 200 millioner amerikanske dollar, som Jeffrey Galmond opnåede i forbindelse med salg af aktier i et stort russisk teleselskab tilbage i 2008, hvor han stadig var bosiddende i Danmark og derfor skattepligtig.

Han angav indkomsten som aktieindkomst. Derimod mener Skat, at der er tale om et honorar og har derfor krævet 196 millioner kroner i restskat.

Galmond lagde herefter sag an mod Skat. Men byretten har altså mandag afgjort, at det danske skattevæsen har handlet efter bogen.

Jeffrey Galmond, der er 67 år og russisk gift, har udover Danmark slået sine folder blandt andet i Tyskland og i Rusland. Han kom på nært hold af it-minister Leonid Reiman, som er personlig ven af Vladimir Putin.

Det har tidligere været fremme, at engagementet i det russiske erhvervsliv førte til, at han i nogle tilfælde havde livvagter med sig, når han overværede ishockeykampe i Rungsted.

I 2008 besluttede han dog at forlade Danmark og at sælge sin ejendom i Rungsted Kyst.